อินเตอร์ไฮด์ดึงโมเดอร์นฯถือ3%  บุกเฟอร์นิเจอร์-หนุนเทคโนโลยี
“อินเตอร์ไฮด์” ขายหุ้นให้ “โมเดอร์นฟอร์มฯ” 3% มูลค่ารวม 65.70 ล้านบาท จับมือเป็นพันธมิตรรุกตลาดเฟอร์นิเจอร์
11 พ.ค. 2555

“อินเตอร์ไฮด์” ขายหุ้นให้ “โมเดอร์นฟอร์มฯ” 3% มูลค่ารวม 65.70 ล้านบาท จับมือเป็นพันธมิตรรุกตลาดเฟอร์นิเจอร์
นายองอาจ ดำรงสกุลวงษ์ ประธานกรรมการบริหารและกรรมการผู้จัดการ บริษัท อินเตอร์ไฮด์ (IHL) เปิดเผยว่า น.ส.วรรณวิสา ดำรงสกุลวงษ์ ได้ขายหุ้นจำนวน 9 ล้านหุ้น ให้กับบริษัท โมเดอร์นฟอร์ม กรุ๊ป (MODERN) ผ่านกระดานซื้อขายรายใหญ่ (บิ๊กล็อต) เมื่อวันที่ 10 พ.ค. ที่ราคา 7.30 บาทต่อหุ้น รวมมูลค่า 65.70 ล้านบาท
“โมเดอร์นฟอร์มและอินเตอร์ไฮด์เป็นคู่ค้าที่ซื้อขายสินค้าระหว่างกันอยู่แล้ว ดังนั้น การเข้ามาถือหุ้นระหว่างกันน่าจะเป็นประโยชน์ ซึ่งเขาจะเข้ามาเป็นพันธมิตรทางกลยุทธ์ และจะได้ร่วมกันพัฒนาสินค้าเพื่อต่อยอดธุรกิจเฟอร์นิเจอร์ให้เติบโตต่อไปในอนาคต ซึ่งสอดคล้องกับนโยบายของบริษัทที่ต้องการขยายฐานธุรกิจออกไปในหลายอุตสาหกรรม เพื่อลดความเสี่ยงจากการพึ่งพาธุรกิจใดธุรกิจหนึ่งมากเกินไป” นายองอาจ กล่าว
สำหรับธุรกิจหลักของอินเตอร์ไฮด์อยู่ในอุตสาหกรรมยานยนต์ และในปีที่ผ่านมาได้เริ่มขยายไปสู่อุตสาหกรรมรองเท้า และหลังจากนี้คาดว่าจะเข้าสู่อุตสาหกรรมเฟอร์ นิเจอร์ชัดเจนมากขึ้น และช่วยสร้างผลตอบแทนที่ดีกลับคืนผู้ถือหุ้นของบริษัทในอนาคต
นายองอาจ กล่าวว่า การขายหุ้นให้กับ MODERN ในครั้งนี้ คิดเป็นสัดส่วนประมาณ 3% ของทุนจดทะเบียน ซึ่งไม่ทำให้สัดส่วนการถือหุ้นของกลุ่ม “ดำรงสกุลวงษ์” ลดลงอย่างมีนัยสำคัญ โดยยังคงเป็นผู้ถือหุ้นใหญ่ในสัดส่วน 65% ส่วนในอนาคตไม่ได้ปิดกั้นหากมีผู้สนใจเข้ามาถือหุ้น IHL แต่คงจะพิจารณาผู้ที่จะมาเป็นพันธมิตรทางกลยุทธ์ก่อน เพราะบริษัทต้องการผู้ที่สามารถสนับสนุนให้บริษัทเติบโตได้อย่างมั่นคงในระยะยาว
ด้านนายทักษะ บุษยโภคะ ประธานกรรมการบริหาร บริษัท โมเดอร์นฟอร์ม กรุ๊ป กล่าวว่า การเข้ามาซื้อหุ้น IHL เพราะเห็นทิศทางและการเติบโตของธุรกิจอย่างชัดเจน เป็นการเปิดโอกาสให้บริษัทมีส่วนแบ่งผลกำไรในอุตสาหกรรมที่บริษัทไม่มีความถนัดโดยตรง
นอกจากนี้ ยังเปิดโอกาสให้บริษัทสามารถพัฒนาผลิตภัณฑ์ใหม่ร่วมกับ IHL ซึ่งมีความถนัดทางด้านหนังผืนสำเร็จรูป ซึ่งเป็นวัตถุดิบหลักในการผลิตเก้าอี้โซฟา โดยบริษัทจะได้รับผลประโยชน์ต่างๆ เหล่านี้จากการรับรู้เทคโนโลยีใหม่ๆ รวมถึงเป็นหลักประกันการได้มาซึ่งวัตถุดิบดังกล่าวในการผลิตเก้าอี้โซฟาของบริษัทในอนาคต
ทั้งนี้ ล่าสุด บริษัท โมเดอร์นฟอร์ม กรุ๊ป รายงานผลประกอบการไตรมาสแรก ปี 2555 มีกำไรสุทธิ 72.15 ล้านบาท ลดลงจากช่วงเดียวกันปีก่อนที่มีกำไรสุทธิ 86.75 ล้านบาท